Per Kaalund (S), 2002-01-31:
For Socialdemokratiet er det afgørende, at vi kan opfylde de berettigede krav og de berettigede ønsker, som befolkningen har til, at Danmark har et moderne og et effektivt politikorps.
Politistyrken, som vi har i dag, har rent faktisk
aldrig været større, og tilsvarende er anklagemyndigheden også gennem de seneste par år blevet væsentligt styrket. Vi baserer os på flerårsaftalen, der blev indgået i 1999, som skal virke i årene 2000 til og med 2003, og disse aftaler tilførte jo politiet tiltrængt økonomisk styrkelse, op imod 2,5 mia. kr. pr. år., og det har skabt grundlag for en større omstillingsproces.
Formålet med disse tilførsler af økonomiske midler og denne omstilling var selvfølgelig at øge befolkningens tryghed og styrke politiets forebyggende indsats.
Tilsvarende var det meningen, at politiets synlighed skulle øges, opgaverne skulle løses tættere på og i dialog med borgerne, bl.a. ved øget patruljering med flere nærpolitistationer.
Endelig skulle der ske en opprioritering af de internationale politiopgaver, herunder bekæmpelse af grænseoverskridende kriminalitet og bekæmpelse af it-kriminalitet, og tilsvarende skulle bekæmpelsen af vold og bandekriminalitet styrkes.
Der er udarbejdet en såkaldt udmøntningsplan - jeg tror, der er nogle og tredive punkter.
Selv om det i sagens natur er vanskeligt at måle
politiets produktivitet og effektivitet set i forhold til de ressourcer, der bliver afsat, så mener jeg, at Rigspolitichefens virksomhedsberetning, årsberetning, plus en række statistikker giver et ganske godt billede af politiets arbejde.
Der er kommet betydelig mere gennemsigtighed i, hvad politiet rent faktisk foretager sig, og det viser sig også, at langt de fleste intentioner i politiforliget er nået eller er godt i gang med at blive nået.
En enkelt undtagelse er der selvfølgelig, og det er
bl.a. den såkaldte udetid, dvs. patruljering, kørsel, gående, osv.
Den er desværre dalet i år 2000.
Jeg ved ikke, hvordan det ser ud i 2001.
Den skulle være øget med 10 pct., men Rigspolitichefen er opmærksom på dette forhold og har også indskærpet, at der skal ske en styrkelse på disse områder.
Det er vigtigt med synlighed og med tryghedsskabende ting, og det er bl.a. udetiden for politiet medvirkende til.
Et andet punkt, som har givet væsentlig mere, må vi sige, end forudsat, er den automatiske hastighedskontrol, som er indført forsøgsmæssigt i seks politikredse.
Det har givet over 100.000 flere fartbøder, og det er selvfølgelig godt for pengekassen, men måske skidt for dem, der overtræder.
Med hensyn til fremtiden i øvrigt vil jeg sige, at de nye opgaver, som kommer til, vil vi se på om er ekstraordinære opgaver.
Vi har medvirket til at give flere penge til terrorbekæmpelsen, herunder styrkelse af PET, og vi har været med til at give flere penge til, havde jeg nær sagt, EU-topmødet og de foranstaltninger, der skal til der.
Vi tror også, at de internationale opgaver i årene fremover vil stille øgede krav, og det må vi i givet fald så se på i forbindelse med et kommende forlig, forhåbentlig, på området.
Jeg vil i øvrigt gerne benytte lejligheden til at takke ministeren for de pæne ord om politiforliget og det samarbejde, der var også i den foregående regerings tid.
Og jeg kan sige, at vi imødeser fra Socialdemokratiets side fortsat et godt samarbejde omkring politiopgaverne, og vi støtter os fortsat på det forlig, der ligger, og vil dermed også markere, at vi stemmer imod Kristeligt Folkepartis forslag til vedtagelse.